**SADRŽAJ**

zapošljavanje, socijalna pitanja i uključenost osoba S INVALIDITETOM

3

smernice za pružanje usluga

4 - 5

ČLAN 27. RAD I ZAPOŠLJAVANJE IZ UN KONVENCIJE

6

SVJETSKI DAN STANOVNIŠTVA

7

PRIHVATALA SAM DA RADIM MNOGO VIŠE DA BIH SEBI I DRUGIMA POKAZALA DA JA TO MOGU

8 - 12

KOLICA S ROBOTSKOM RUKOM

13

U STALNOJ POTRAZI ZA SAMOSTALNOŠĆU

14 - 16

MASKARA ZA SVE

17

NAGRADA ZA PRISTUPAČNOST GRADA

18 - 20

BRAJEVE LEGO KOCKE

21

IZ AKTIVNOSTI

22 - 23

NAJSRETNIJI SAM NA SVIJETU

24

ŠARENA STRANA

25

ZLATNA ŽEPČANKA U RONJENJU NA DAH NA NATJECANJU OSOBA S INVALIDITETOM

26 - 27

**NEKE INFORMACIJE KORIŠTENE SU SA INTERNET STRANICA.**

***Informativni centar za osobe sa invaliditetom “Lotos” Tuzla***

***Redakcija:***

Fikreta Hasanović

Suvad Zahirović

Jasminko Bijelić

Adisa Kišić

***Grafički dizajn:***

Dženita Rahmanović

IN MEMORIAM

Sanja Zahirović (1963 - 2015)

***Glavna i odgovorna urednica:***

Fikreta Hasanović

***Adresa redakcije:***

M. i Ž. Crnogorčevića 3

75 000 Tuzla

Tel./Fax: + 387 35 251-476, 251-245

***E-mail:*** [ic.lotos@bih.net.ba](mailto:ic.lotos@bih.net.ba); [info@ic-lotos.org.ba](mailto:info@ic-lotos.org.ba);

***Web:*** www.ic-lotos.org.ba

***Izdavač:*** Informativni centar za osobe sa invaliditetom “Lotos” Tuzla

***Tiraž:*** 1000 primjeraka

***INICIJATIVA (lat.)***

Podsticaj za neku aktivnost posebno u pravu, zakonodavna inicijativa, pravo na podnošenje prijedloga zakona i drugih akata s pravnim dejstvom. Uopšte, “čovjek od inicijative” je onaj koji samostalno preduzima potrebnu aktivnost u svom ili širem djelokrugu privatnog ili javnog života, ne čekajući za sve naredbe ili spoljašnji podsticaj.

**Broj: 08-651-437-4/97**

**Sarajevo 16.12.1997. god.**

**Redni broj: 747**

**Upis u evidenciju javnih glasila izvršen u skladu sa Zakonom o javnom informisanju.**

**ZAPOŠLJAVANJE, SOCIJALNA PITANJA I UKLJUČENOST OSOBa S INVALIDITETOM**

Evropska unija promoviše aktivno uključivanje i potpuno sudjelovanje osoba s invaliditetom u društvu, u skladu s pristupom Evropske unije pitanjima invaliditeta temeljenom na ljudskim pravima. Invaliditet nije stvar diskrecijskog prava već pitanje ljudskih prava. Taj pristup je i u središtu Konvencije UN o pravima osoba s invaliditetom (UNCRPD), čiji je potpisnik Evropska unija. Evropska strategija za osobe s invaliditetom 2010. – 2020. Evropske komisije, prihvaćena 2010., nadovezuje se na UNCRPD uz korištenje iskustava iz Akcijskog plana za osobe s invaliditetom za razdoblje 2004. – 2010. Njihovi se ciljevi nastoje ostvariti provođenjem mjera u osam prioritetnih područja:

**1. Pristupačnost**

Učiniti robu i usluge pristupačnima za osobe s invaliditetom te zagovarati razvoj tržišta pomagala.

**2. Sudjelovanje**

Osigurati da osobe s invaliditetom uživaju sve koristi građanstva Evropske unije;

Uklanjati prepreke jednakom sudjelovanju u javnom životu i slobodnim aktivnostima; Promicati pružanje kvalitetnih usluga koje se pružaju u zajednici.

**3. Jednakost**

Suzbijati diskriminaciju na temelju invaliditeta i promicati jednake mogućnosti.

**4. Zapošljavanje**

Znatno povećati broj osoba s invaliditetom koje rade na otvorenom tržištu rada.

Oni čine šestinu ukupnog stanovništva Evropske unije u radnoj dobi, no stopa njihove zaposlenosti relativno je niska.

**5. Obrazovanje i osposobljavanje**

Promovisati uključivo obrazovanje i cjeloživotno učenje za učenike i studente s invaliditetom. Jednak pristup kvalitetnom obrazovanju i cjeloživotnom učenju osobama s invaliditetom omogućuje da u potpunosti sudjeluju u društvu te da poboljšaju kvalitetu svog života. Evropska komisija pokrenula je nekoliko obrazovnih inicijativa za osobe s invaliditetom. Među njima su Evropska agencija za razvoj obrazovanja za učenike i studente s invaliditetom te posebna studijska grupa za invaliditet i cjeloživotno učenje.

**6. Socijalna zaštita**

Promicati pristojne životne uvjete, suzbijati siromaštvo i socijalnu isključenost.

**7. Zdravstvena zaštita**

Promovisati jednak pristup zdravstvenim uslugama i ustanovama koje pružaju te usluge.

**8. Vanjsko djelovanje**

Promovisati prava osoba s invaliditetom u kontekstu proširenja EU i međunarodnih razvojnih programa. Komisija podupire i rad Akademske mreže evropskih stručnjaka za invaliditet (ANED), Komisiji koja pruža analize situacije, politike i podataka pojedinih država. ANED upravlja i internetskim alatom koji pruža pregled glavnih instrumenata u državama članicama EU koji su potrebni za realizaciju UNCRPD. Razvoj tog alata jedna je od mjera predviđenih u Popisu mjera (2010. – 2015.) uz Evropsku strategiju za osobe s invaliditetom.

**SMERNICE ZA PRUŽANJE USLUGA**

Populacioni fond Ujedinjenih nacija (UNFPA) u saradnji sa međunarodnom organizacijom Women Enabled International razvio je koristan resurs za sve pružaoce usluga u oblasti zaštite od rodno zasnovanog nasilja, seksualnog i reproduktivnog zdravlja i prava žena i mladih sa invaliditetom.

Ovaj resurs objavljen je na engleskom jeziku u vidu publikacije u novembru 2018. godine pod naslovom „Žene i mlade osobe sa invaliditetom: Smernice za pružanje rodno osetljivih i na pravima zasnovanih usluga za rešavanje problema rodno zasnovanog nasilja i seksualnog i reproduktivnog zdravlja i prava”.

Smernice su primarno namenjene pružaocima usluga koji se bave zaštitom od rodno zasnovanog nasilja i seksualnim i reproduktivnim zdravljem i pravima, ali su značajan resurs i za sve ključne aktere uključujući one u vladi, međunarodnim i nevladinim organizacijama – koji su uključeni u osmišljavanje, razvoj, implementaciju ili zagovaranje usluga koje se bave problemom rodno zasnovanog nasilja ili seksualnim i reproduktivnim zdravljem i pravima žena i mladih osoba sa invaliditetom. Publikacija pruža praktične i konkretne smernice da se usluge za rešavanje problema rodno zasnovanog nasilja i seksualnog i reproduktivnog zdravlja i prava učine inkluzivnijim i pristupačnim ženama i mladima sa invaliditetom i usmerava pažnju na one intervencije koje se odnose na zadovoljenje njihovih potreba proisteklih iz invaliditeta.

Smernice se odnose na pružanje usluga osobama sa svim oblicima fizičkih, intelektualnih, mentalnih, psihosocijalnih, kognitivnih ili senzornih invaliditeta. Smernice primenjuju socijalni model invalidnosti i model ljudskih prava, koji su usmereni na prepreke koje stvara okruženje (a ne na telesno oštećenje), uključujući fizičke, informativne i komunikacijske prepreke, prepreke proizišle iz stavova i predrasuda društva, politika i praksi vlada i često isključivim zdravstvenim sistemom, sistemom socijalne zaštite, obrazovnim sistemom i drugim sistemima.

**Osnovne usluge za sve žrtve rodno zasnovanog nasilja uključuju:** zdravstvene usluge (npr. ispitivanje seksualnog zlostavljanja i nega, procena i briga o mentalnom zdravlju), usluge pravosuđa i policije (npr. procena i ispitivanje, odgovornost počinitelja, sigurnost i zaštita), usluge socijalne zaštite (npr. savetovanje u kriznim situacijama, SOS telefoni, pravno savetovanje i zastupanje, psihosocijalna podrška i savetovanje) i koordinacija na nacionalnom i lokalnom nivou.

**Osnovne usluge u oblasti seksualnog i reproduktivnog zdravlja i prava žena i mladih osoba sa i bez invaliditeta uključuju:** sveobuhvatno seksualno obrazovanje, informacije, sredstva i usluge za čitav niz modernih metoda kontracepcije, zdravstvenu negu majki i novorođenčadi (uključujući prenatalnu negu, stručnu negu pri porođaju, hitnu opstetričku negu, negu nakon porođaja i negu novorođenčadi), prevenciju, dijagnozu i lečenje seksualnih i reproduktivnih zdravstvenih problema (npr. polno prenosive infekcije, uključujući HIV, sifilis i HPV, rak reproduktivnih organa i rak dojke i neplodnost), siguran i pristupačan abortus gde nije protivzakonit, i negu nakon pobačaja i lečenje komplikacija usled nebezbednog abortusa. Žene i mlade osobe sa invaliditetom često ne dobijaju ove neophodne usluge. Prevencija rodno zasnovanog nasilja i usluge često su nedostupni ženama i mladima sa invaliditetom. Pružaoci usluga redovno pokazuju nedostatak znanja, osetljivosti i stručnosti po pitanju postupanja sa ženama i mladima sa invaliditetom, što rezultira neuspehom da se identifikuju žene i mlade osobe sa invaliditetom koje su imale iskustvo ili doživljavaju rodno zasnovano nasilje i da im se pruže osnovne usluge. Štaviše, ženama i mladima sa invaliditetom čija se prava krše često nedostaju resursi zbog isključenosti iz pristupa pravosudnim mehanizmima.

Takva isključenost dalje produžava nasilje, jer dozvoljava da se ono čini bez kažnjavanja. Da bi se problem dodatno usložio, evidentan je nedostatak preciznih i sveobuhvatnih istraživačkih podataka o nasilju nad ženama i mladima sa invaliditetom koji bi usmeravao razvoj i pružanje odgovarajućih usluga zaštite od rodno zasnovanog nasilja. Zbog svega toga ovakvi resursi dobrodošli su svima koji se bave rodno zasnovanim nasiljem i seksualnim i reproduktivnim zdravljem i pravima žena i mladih sa invaliditetom.

***portaloinvalidnosti.net***

**član 27. rad i zapošljavanje iz un konvencije**

***1. Države potpisnice priznaju pravo na rad osobama s invaliditetom na ravnopravnoj osnovi s drugim osobama, što uključuje i pravo na mogućnost zarađivanja za život od slobodno izabranog ili prihvaćenog rada na tržištu rada i radnom okruženju koje je otvoreno, sveobuhvatno i dostupno osobama s invaliditetom.***

Države potpisnice će poduzimati odgovarajuće korake kako bi garantovale i promovirale ostvarenje prava na rad, uključujući i za one koji steknu invaliditet za vrijeme zaposlenja, poduzimanjem odgovarajućih koraka, uključujući zakonsku regulativu, usmjerenih, između ostalog, na:

***(a)*** zabranu diskriminacije na osnovu invaliditeta u odnosu na sva pitanja koja se tiču svih oblika zapošljavanja, uključujući uslove za pronalaženje kandidata, primanje i zapošljavanje, trajanje zaposlenja, napredovanje u službi i sigurne uslove rada koji nisu štetni po zdravlje;

***(b)*** zaštitu prava osoba s invaliditetom, na ravnopravnoj osnovi s drugim osobama, na pravedne i povoljne uslove rada, uključujući jednake mogućnosti i jednaku naknadu za rad iste vrijednosti, sigurne uslove rada koji nisu štetni po zdravlje, uključujući zaštitu od uznemiravanja i postupke rješavanja pritužbi;

***(c)*** osiguravanje da osobe s invaliditetom mogu ostvariti svoja radnička i sindikalna prava na ravnopravnoj osnovi s drugim osobama;

***(d)*** omogućavanje osobama s invaliditetom da imaju stvarni pristup općim tehničkim programima, kao i programima profesionalne orijentacije, službama za pronalaženje radnih mjesta i stručnom i kontinuiranom usavršavanju;

***(e)*** promoviranje mogućnost zaposlenja i napredovanja u službi za osobe s invaliditetom na tržištu rada, te pomagati u pronalaženju, dobivanju, zadržavanju posla, te vraćanju u radni odnos;

***(f)*** promoviranje mogućnosti samozapošljavanja, poduzetništva i pokretanja vlastitih poslova;

***(g)*** zapošljavanje osoba s invaliditetom u javnom sektoru;

***(h)*** promoviranje zapošljavanja osoba s invaliditetom u privatnom sektoru kroz odgovarajuće mjere i politiku koje mogu uključivati programe pozitivne diskriminacije, podsticaje i druge mjere;

***(i)*** osiguravanje da se osobama s invaliditetom osigura razumno prilagođavanje mjesta rada;

***(j)*** promoviranje stjecanja radnog iskustva osoba s invaliditetom na otvorenom tržištu rada;

***(k)*** promoviranje programa stručne i profesionalne rehabilitacije, zadržavanja radnih mjesta i povratka na posao osoba s invaliditetom.

***2. Države potpisnice osiguravaju da osobe s invaliditetom ne budu držane u ropstvu ili potčinjenosti i da budu, pod jednakim uslovima kao i druge osobe, zaštićene od prisilnog ili obaveznog rada.***

**SVJETSKI DAN STANOVNIŠTVA**

Svjetski dan stanovništva se, na inicijativu Upravnog vijeća Programa Ujedinjenih naroda za razvoj, obilježava svake godine 11. jula s ciljem usmjeravanja pažnje na urgentnost i važnost populacionih pitanja u kontekstu sveobuhvatnih razvojnih planova i programa. Tim povodom Agencija za statistiku BiH izdvojila je ključne podatke o kretanju stanovništva u svijetu i Bosni i Hercegovini. Prema podacima Populacijskog odjeljenja UN procjenjuje se da je na planeti Zemlji, sredinom ove godine, bilo oko 7,63 milijardi stanovnika, od čega gotovo 60% u Aziji, 17% u Africi, 10% u Evropi, a ostatak se odnosi na druge kontinente. Stanovništvo Bosne i Hercegovine čini manje od 0,05% ukupne svjetske populacije. U svijetu se godišnje rodi oko 140,9 miliona djece, umre oko 58,4 miliona stanovnika, a prirodni priraštaj iznosi oko 82,5 miliona stanovnika. U prosjeku, svjetsko stanovništvo se mjesečno uveća za oko dvije populacije Bosne i Hercegovine. Odjeljenje UN predviđa da će do 2030. godine svjetska populacija dostići broj od 8,55 milijardi, a do 2050. godine do 9,77 milijardi. U nekim državama bi se do 2050. godine mogao čak udvostručiti broj stanovnika, a u nekim bi moglo doći do znatnog smanjenja populacije. Tako se, prema sadašnjim procjenama, može očekivati da će se stanovništvo Afrike do 2050. godine uvećati za 101,2%, a Evrope smanjiti za 3,6%. Procjene takođe pokazuju da je u 2016. godini stopa nataliteta na globalnom nivou iznosila oko 18,9%, stopa mortaliteta oko 7,7%, a prirodni priraštaj oko 11,2%. Prema podacima Agencije za statistiku BiH, u isto vrijeme, stopa nataliteta u Bosni i Hercegovini bila je 8,6%, a mortaliteta 10,4%, što je rezultiralo negativnim prirodnim priraštajem stanovništva od 1,8%.

**Prihvatala sam da radim mnogo više da bih i sebi i drugima pokazala da ja to mogu**

***“Dragi prijatelji i poslovni partneri, svečano objavljujem da sam od danas u zasluženoj mirovini, napunila sam 40 godina radnog staža, od čega više od polovine radeći u invalidskim kolicima, na čemu prvo sama sebi čestitam. Zaista je lijep osjećaj doživjeti tako nešto, što i vama svima želim. Zahvaljujem se svojim kolegama i svim poslovnim strankama na uspješnoj saradnji, a posebno nekadašnjem direktoru Poreske uprave grada Tuzla gdje sam bila zaposlena, gospodinu Arifoviću, koji mi je dao punu podršku za moje specifične uslove rada. Svima nam želim da živimo u zdravlju, miru, ljubavi, sreći, blagostanju, molitvi, zahvalnosti, toleranciji, poštovanju i svim onim vrijednostima koje nas čine ljudima i građanima ove nam lijepe Bosne i Hercegovine.”***

***INICIJATIVA: Ovako je Katica Sarihodžić Kaća, ekonomistica iz Tuzle, putem društvenih mreža obavijestila prijatelje o svom zasluženom odlasku u penziju.***

***Kaća, žena ste s invaliditetom, kategorija koja je posebno izložena riziku diskriminacije na svim područjima života, a posebno u sferi rada i zapošljavanja. Uz to, žene s invaliditetom su slabije obrazovane pa su im i prilike za zapošljavanje manje, te su time u još većoj mjeri izložene ekonomskom nasilju, ali i zanemarivanju i socijalnoj izolaciji koja je možda i najveća boljka za osobe s invaliditetom. Uspjeli ste to izbjeći zahvaljujući svom pozivu ekonomistice, u vrlo teškim vremenima. Nastavili ste s punim radnim angažmanom, u vrijeme kada se iz Zakona o radu FBIH brisala stavka da se ugovor o radu može zaključiti i sa nepunim radnim vremenom, odnosno, skraćivanjem radnog vremena. Iako ste se zbog promjene radnog zakonodavstva našli u neravnopravnom i neugodnom položaju, ipak ste uspjeli da istrajete i dokažete da ste ravnopravni sa osobama bez invaliditeta. Bilo je to prije nešto više od 20 godina. Interesantno, jedina ste žena s invaliditetom, korisnica kolica, na Tuzlanskom kantonu koja je uspjela, kroz svoj dvadesetogodišnji rad, pokazati javnosti kako to funkcionira osoba s invaliditetom koja samostalno živi i radi. Čestitke na istrajnosti i odlasku u penziju sa punim radnim stažom. Recite nam iskreno, jeste li se uz rad uz puno radno vrijeme nadali da ćete uspjeti i opišite nam malo Vašu radost, sreću i uspjeh?***

Mada si ti u svom uvodu već dosta toga rekla, ja ću napomenuti da sam imala sreću jer sam još u toku svoje rehabilitacije upoznala osoblje iz HO Oxfam gdje su se bavili i osobama sa invaliditetom, i kasnije sam bila uključena u neke njihove projekte. To mi je pomoglo da se oslobodim svih predrasuda koje su bile prisutne u našem društvu a i kod mene same, i shvatila sam da imam pravo na potpuni život i rad, kako u mom privatnom, tako i društvenom životu. Odlučila sam da nastavim sa radom i omogućim sebi i svom sinu dostojanstven život, iako nisam imala potpunu podršku na mom poslu. Radila sam skraćeno radno vrijeme svega godinu dana, a po ukidanju te mogućnosti, opet sam nastavila da radim i puno radno vrijeme, jedino sam morala da se povučem iz rada u Udruženju žena sa invaliditetom Lotosice, koje sam u međuvremenu osnovala. Tada sam mislila da ću raditi koliko mi zdravlje dozvoli, i da uvijek mogu da se penzionišem. Međutim, kada sam navršila preko 35-37 godina radnog staža, znala sam da ću izdržati i do punih 40 godina, zbog čega sam stvarno ponosna.

***INICIJATIVA: Tokom radnog angažmana ste uspjeli svoje radno okruženje prilagoditi korisniku kolica u vrlo teškim, poslijeratnim uslovima, kako biste se što lakše nosili s teškoćama, preprekama i diskriminacijom? Šta je to učinjeno da Vam se unaprijede uslovi za rad?***

Mene je invalidnost zatekla u tridesetpetoj godini života, u ratnoj BiH, na radu u državnom organu, gdje sam ipak bila zakonom zaštićena i uspjela sam zadržati svoje radno mjesto.

Imala sam sreću da je u zgradi gdje je bila smještena porezna uprava postojao lift i minimalna pristupačnost za moje potrebe. U početku nisam imala nikakvu podršku od strane mojih rukovodilaca i trebalo je dosta vremena i dokazivanja da ja uspješno obavljam svoje radne obaveze. Preseljenjem u novi radni prostor Porezne ispostave, imala sam podršku direktora, gospodina Arifovića, za moje specifične potrebe, kao npr. pristupačan toalet i ležaj u kancelariji, gdje sam mogla da odmorim za vrijeme pauze.

***INICIJATIVA: Kakav je bio pristup radnih kolega prema Vama? Je li bilo razumijevanja za Vas i Vaše zahtjeve za prilagođavanje radnog mjesta?***

Imam osjećaj da su moje kolege i rukovodioci bili iznenađeni mojim povratkom na posao nakon mog liječenja i rehabilitacije, možda malo i uplašeni, i moram priznati da nisu ni pokušavali da se puno interesuju za moje novo stanje i potrebe. S obzirom da sam ja veoma energična i dostojanstvena osoba, ja sam svoje potrebe uglavnom zadovoljavala sama ili uz pomoć mojih prijatelja van radnog mjesta, ili nepoznatih osoba koje često rado žele pomoći. Danas su se izgubile mnoge ljudske vrijednosti, pogotovo ako je na čelu osoba koja nema mnogo razumijevanja pa daje primjer i drugima.

***INICIJATIVA: Da li ste ikada bili u timu u kojem se neki članovi nisu dovoljno zalagali, ili da Vam se činilo da radite više od drugih? Da li ste pokušali da riješite tu situaciju, i kako?***

Uvijek sam nastojala biti što bolja u poslu, ljubazna i prema kolegama i prema svojim strankama, što je ponekad izazivalo čak i zavist i ljubomoru, pa sam znala biti i kažnjena umjesto nagrađena od strane šefova zbog njihovih predrasuda. Naravno da sam se bunila i pisala žalbe, ponekad uspješno, nekad ne, zavisno od dobre volje rukovodioca, ali na kraju sam uspjela da se izborim za svoja prava, jer pravda je, iako spora, ipak ostvariva. U svakom slučaju, nikada nisam koristila svoj invaliditet kao olakšavajuću okolnost, nego sam i prihvatala da radim mnogo više da bih i sebi i drugima pokazala da ja to mogu. Ipak, u radnim sredinama postoje razni karakteri, i neko to prihvata kao vrlinu, neko kao manu, ali meni je uvijek bilo važno moje vlastito zadovoljstvo i uspjeh jer me je to činilo sretnom. Uvijek sam mislila da nema tog novca kojim bi se moglo platiti moje zadovoljstvo kada uspješno obavim zadatke koje sam sama sebi postavila.

***INICIJATIVA: Možete li da se sjetite neke situacije u kojoj ste bili kritikovani na poslu?***

Moram priznati da su ljudi ponekad spremni da omalovaže osobu u kolicima ili da čak pokažu neku prikrivenu empatiju. Međutim, ja sam prilično samouvjerena, kulturna, obrazovana i produhovljena osoba, tako da se znam i mogu se nositi sa raznim situacijama i osobama, bez da ih uvrijedim, a da ja ostanem na visini i uglavnom dobijem njihovo priznanje, poštovanje a često i divljenje.

***INICIJATIVA: Kako rekosmo, jedina ste osoba na Tuzlanskom kantonu korisnica kolica koja je svakodnevno viđana u gradu kako odlazi i dolazi na posao. Dodajmo i tome da se radi o poslu na jako odgovornom mjestu, sa strankama, gdje je potrebna ljubaznost, komunikativnost i još puno dobrih vještina i kvaliteta koje moraju krasiti zaposlenike da bi pokazali i opravdali povjerenje zvano: radna obaveza za osobu sa invaliditetom. Vi ste to uspjeli. Šta mislite, ima li pomaka kad je u pitanju zapošljavanje osoba s invaliditetom na otvorenom tržištu rada? Pomiče li se taj mentalni sklop u glavama poslodavaca kad se javlja osoba s invaliditetom za posao kod njih?***

Kao što sam rekla, moja sreća je što sam ja već bila u radnom odnosu kad sam postala osoba sa invaliditetom a zahvaljujući mojoj ličnosti sam se izborila da zadržim svoje radno mjesto i, evo, dokažem da je moguće ispuniti sve svoje radne zadatke i doživjeti puni radni staž i zasluženu penziju. I voljela bih kada bi moj primjer pomogao i drugim osobama sa invaliditetom, da poslodavci prepoznaju i povjeruju da i mi imamo profesionalne kvalitete kao i osobe bez invaliditeta, uz određenu prilagodljivost radnih uslova. To prvenstveno zavisi od same osobe, koliko je stručna i sposobna da se nametne i dokaže, od zakonskih podsticaja, do osviještenosti poslodavaca i spremnosti na izazove. Nije nemoguće ali je nevjerovatno kao što vidite i sami, najveći broj osoba sa invaliditetom je angažovano u organizacijama koje se bave pitanjima invaliditeta ili samozaposleno. Potrebno je raditi na podizanju svijesti i jednih i drugih.

***INICIJATIVA: Činjenica je da žene s invaliditetom uglavnom žive same ili sa roditeljima. Vi živite sami u pristupačnom stanu. I tu ste uspjeli urediti svoj život i olakšati sebi samostalni život. Ali, pristupačnost javnog okoliša u gradu Tuzla je jako loša. Pogrešna je stvar što se kod nas pristupačnost vezuje samo za rampu, pa tako negdje imamo rampu, ali pod lošim uglom, onda posle nje slijede stepenice, liftovi su mali, nemamo taktilne staze, ni zvučne semafore. Naravno, ne radi se o skupim ulaganjima, nego o nemaru vlasti. Dugogodišnji aktivisti su, čini se, već pomalo umorni od njihovog nerazumijevanja za rješavanje problema, a osobe kojima je pristupačnost važna karika u životu su razočarani i snalaze se na razne načine sa arhitektonskim barijerama.***

***Vi se dosta krećete sami u kolicima. Koliko snage potrošite i na to, osim spremanja po kući, oko sebe, obavljanja svakodnevnih obaveznih poslova važnih za svoje lično funkcionisanje?***

Da, ja sam do prije 4 godine živjela sa svojim sinom kojeg sam podigla i školovala skoro sama, sa kojim se danas ponosim jer je postao jedan čestit i vrijedan čovjek, odgovoran suprug i otac, na koga se i ja mogu osloniti kad bude potrebno.

Sada živim sama i pored odlaska na posao, obavljam sve što je potrebno oko sebe same, spremam moj stan, kuham, dočekujem goste i jako volim da se družim i izlazim van, u šetnju, na kupanje i sve što mogu da si priuštim.

Zahvaljujući svojoj ekonomskoj slobodi, mogla sam da si kupim easy kolica i električni skuter koji mi omogućavaju aktivno kretanje, a mnogo koristim i prevoz taxi vozilima. Želim ovom prilikom da se posebno zahvalim mom prijatelju i taxisti Benjaminu koji je prihvatio kao svoju radnu obavezu da me svakodnevno odvozi i dovozi na posao a i radi drugih obaveza i velika mi je podrška. Moram istaći da je poslije rata naša Tuzla bila jedan od najpristupačnijih gradova za kretanje osoba u invalidskim kolicima, ali ipak nedovoljno. I poslije dvadesetogodišnje borbe za ugradnju u zakonsku regulativu o pristupačnosti javnih objekata, pomaci su spori i nedovoljni, a najviše se ogledaju u niskoj svijesti i nestručnosti o pravima i potrebama osoba sa raznim invaliditetima, na čemu se treba još mnogo raditi. Nažalost, invalidnost ne štedi nove generacije i to bi trebalo biti kontinuirana aktivnost svih aktera u kreiranju našeg suživota.

***INICIJATIVA: Ljudi su uglavnom spremni pomoći u nepristupačnim okruženjima. Je li bilo situacija da dobijete odgovor ne? Kako se osjećate u tom trenutku?***

Kao što i sama znaš, i ja se svakodnevno susrećem sa raznim situacijama i reakcijama poznanika a i osoba koje prvi put vidim, tako da sad prepoznam odmah da li neko može ili ne može i da li rado želi pomoći. A ima i onih koji to najradije žele izbjeći iz nekog svog razloga. Naučila sam iz različitih ponašanja da pozitivan i negativan postupak isto prihvatam, tj. da sam duboko zahvalna onima koji od srca pomažu, ljubazno zahvalna onima koji pomažu iz ljubaznosti i da se ne ljutim na one koji to izbjegavaju iz nekog svog razloga. Zahvaljujući svojoj duhovnosti, jer se uzdam da me dragi Bog nikada neće ostaviti u bezizlaznoj situaciji i uvijek će poslati nekoga ko će mi pomoći da riješim problem, a svako je odgovoran za svoj stav i dobit će odgovarajuću nagradu. U svakom slučaju, ja nastojim da odradim sve ono što mogu i tražim pomoć samo za ono što ne mogu sama. Isto tako rado pomažem drugima sve što mogu da učinim za njih.

***INICIJATIVA: Koja je, po Vama, najvažnija stvar koju ste naučili kroz život kao korisnica kolica?***

Moram priznati da sam imala jako negativan stav prema invalidnosti, tj. da ne znam kako bih mogla živjeti kao osoba sa invaliditetom. Međutim, mnogi su me čuli da kažem da sam danas mnogo sretnija, upravo zato što sam otkrila skrivene snage u sebi koje nisam ni znala da imam. Upoznala sam jednu novu dimenziju života koju mnogi ne znaju, a hodaju. Kvaliteta života ne ovisi o tome da li neko hoda ili ne hoda, da li vidi ili ne, da li čuje ili ne. Da li od rođenja ima invaliditet, ili je invalidnost nastupila u toku života. Najvažnije od svega je koji nivo svijesti imaš i koliko ljubavi u srcu imaš za život i sve ono što je u tvom životu te koliko entuzijazma i radosti u sebi imaš. Ako je sve to na visini, onda ti čak dođe i prednost to što si drugačiji od drugih, jer su te vrijednosti još važnije. Ja zbog svega toga još više volim i poštujem i sebe i druge jer to danas vidim.

Upoznala sam jedan novi svijet koji nisam poznavala niti primjećivala i kojeg sam se i pribojavala. To je danas moje bogatstvo. Ima tu poteškoća, mnogo i boli, ali prihvatanje svega toga mi daje jednu posebnu dimenziju života, jednu nemjerljivu širinu i težinu, koju savladavam uz stalnu podršku i prisustvo dobrih ljudi i nadasve dragog Boga.

***INICIJATIVA: Koliko kod Vas još ima zaliha i elana?***

Vjera u dobro, u pravdu, ljubav, i posebno vjera u dragog Boga je neiscrpan izvor entuzijazma. Znam da svačiji život u materijalnom tijelu ima i svoj kraj, i bez obzira koliko će ovaj moj život još trajati, želim da ga obogaćuju ove vrijednosti i da mogu da se brinem sama o sebi do kraja.

***INICIJATIVA: Imate li poruku i za koga?***

U svojim odgovorima na tvoja pitanja, ja sam nastojala već poslati moje poruke onima koji će ovo pročitati i nadam se da će mnogi vaši čitaoci naći ponešto za sebe. Moram istaći da sam sebe izgradila u jednu sretnu i ostvarenu osobu sa invaliditetom uz primjere drugih takvih divnih ličnosti kao što su Joni Eareckson Tada, g-đa Gordana Rajkov iz Beograda i mnoge osobe sa invaliditetom iz naše okoline od kojih ima mnogo toga da se nauči. Isto tako bih voljela da i ja nekome budem nadahnuće za njegov bolji život.

***Uvijek sam nastojala biti što bolja u poslu, ljubazna i prema kolegama i prema svojim strankama, što je ponekad izazivalo čak i zavist i ljubomoru.***

***I voljela bih kada bi moj primjer pomogao i drugim osobama sa invaliditetom, da poslodavci prepoznaju i povjeruju da i mi imamo profesionalne kvalitete kao i osobe bez invaliditeta, uz određenu prilagodljivost radnih uslova.***

***Pripremila: Fikreta Hasanović***

**kolica s robotskom rukom**

Invalidska kolica nove generacije mogla bi imati robotske ruke pogonjene umjetnom inteligencijom kako bi se osobama s invaliditetom olakšalo obavljanje svakodnevnih zadataka ili kretanje po gradu. Profesor Nicolás García-Aracil sa Sveučilišta Miguel Hernández (UMH) u Elcheu u Španjolskoj, razvio je automatizirana kolica s robotičkom rukom koja se koristi kod kuće, kao dio projekta nazvanog AIDE. Ruka koristi umjetnu inteligenciju kako bi dobila relevantne informacije od korisnika, kao što je njihovo ponašanje, namjere i emocionalno stanje, te također analizira okolišno okruženje. Sustav, koji se temelji na ruci pričvršćenom na robotizirana kolica, osmišljen je kako bi pomogao ljudima koji žive s različitim stupnjevima invaliditeta i imaju poteškoće sa svakodnevnim obvezama jela, pića i pranja. Dok korisnik sjedi u invalidskim kolicima, oni nose robotiziranu ruku kako bi im pomogla uhvatiti predmete i približiti ih, ili kako je cijeli sustav povezan s kućnim automatizacijskim sustavom, mogu tražiti od invalidskih kolica da se kreću u određenom smjeru ili da ih odvezu u određenu sobu. Njezini mehanički kotači napravljeni su za kretanje u uskim prostorima, idealni za kućnu uporabu, a sustav ima daljinsko upravljanje. Na primjer, uključivanje i isključivanje svjetala, korištenje televizora ili upućivanje i odgovaranje na telefonske pozive. Može čak predvidjeti potrebe osobe. “Možemo uvježbati umjetno inteligentne algoritme da predvidimo što korisnik želi učiniti”, rekao je prof. García-Aracil za Horizon.

**Multimodalni sustav**

Tehnologija nije jednostavna. Kao i robotska ruka pričvršćena za robotska kolica, stolica ima mali monitor i koristi različite senzore, uključujući dvije kamere za prepoznavanje okoline, upravljanje glasom, naočale koje prepoznaju objekte i senzore koji bilježe aktivnost mozga, pokrete očiju i signale iz mišića. Ovisno o potrebama i teškoćama svake osobe, višestruki uređaji se koriste u skladu s tim. Na primjer, netko s teškim invaliditetom kao što je ozljeda vratne kralježnice, inače ne bi mogao koristiti glasovnu kontrolu, mogao bi kombinirati aktivnosti mozga i senzore za kretanje oka. AIDE prototip uspješno je prošle godine testiran na 17 osoba s invaliditetom, uključujući stečenu ozljedu mozga (ABI), multiplu sklerozu (MS) i ozljedu kralježnične moždine (SCI) u Zakladi Cedar u Belfastu. Njegova uporaba također je pokazana u UMH u Elcheu. ˝Sada je potrebno još raditi kako bi sustav bio lakši za korištenje, jeftiniji i spremniji za tržište˝, kaže prof. García-Aracil.

***Izvor: novilist.hr***

**U STALNOJ POTRAZI ZA SAMOSTALNOŠĆU**

Deca koja su se rodila one godine kada sam počela da koristim invalidska kolica danas završavaju fakultete, a neka verovatno već imaju i svoju decu. Imam izuzetno retku i progresivnu bolest, tako da se ono šta fizički mogu i ne mogu menja ponekad iz dana u dan. To znači da se potraga za raznim sitnicama uz pomoć kojih mogu da budem samostalna praktično nikada ne završava. Biti osoba sa invaliditetom ne znači samo život sa ortopedskim pomagalima. Naravno, zavisi od vrste i stepena invaliditeta, ali uz osnovna pomagala, postoji još bezbroj sitnica koje koristimo, a koje nisu na listama ili u katalozima, već ih sami pronalazimo ili čak i sami osmišljavamo. Deluje jednostavno u teoriji, ali u praksi uopšte nije, naročito kad imate deformacije, položaj tela ili delova tela koji se razlikuju od onog što se smatra “standardnim”. Uvek dobro dođe ako u blizini imate kreativnu dušu. Tako je nastao čuveni jastučić tačno po mojoj meri koji od svoje 13. godine koristim kada sam u kolicima. Moja mama je procenila kakav mi tačno oblik treba, kojih dimenzija, kupila materijal, oblikovala jastučić, porodična prijateljica je sašila nekoliko šarenih jastučnica… idealno za položaj moje glave i vrata, a deluje i kao modni detalj. Jedan od mojih stalnih “rekvizita” je i plastična ruka koja je uvek uz mene, a koristi mi da podignem naočare, počešem se, privučem neki predmet pošto su moje ruke “zaključane” u jednom položaju i ne mogu da ih pomeram. Pronašla sam je sasvim slučajno, kada sam prvi put bila u Filadelfiji kod svog lekara. Na izlazu iz bolnice me je privuklo šarenilo Gift shopa, prepunog balona, plišanih igračaka, knjiga i, između ostalog, raznobojnih, plastičnih, lakih i super zgodnih ruku sa fino obrađenom šakom na vrhu da ne možete da se ogrebete i povredite. Sve je nekako ispalo baš kako meni odgovara – oblik, dužina, debljina. Kasnije sam iste takve ruke dobijala iz Grčke, ali danas se teško nalaze. Ipak, dragi ljudi koji misle na mene nekako uspevaju da ih pronađu u Nemačkoj, preko Belgije do Rodosa. Kada mi je viljuška postala “kratka” zato što ruku ne mogu da podignem do ustiju, na jednom od međunarodnih simpozijuma o FOP (mojoj dijagnozi), bio je organizovan mali sajam ortopedskih pomagala, ali i korisnih, asistivnih sitnica. Upravo tu sam pronašla “rastegljivu viljušku” koja se razvlači po principu antene, inače se prodaje u svaštarama, a zapravo služi da biste “krali” hranu drugima iz tanjira. Tako je nacrtano na originalnom pakovanju. Kada se sklopi, lako stane u žensku tašnu. Sasvim je pristojnog kvaliteta i uz svakodnevno korišćenje i pranje, traje godinama. Ne košta mnogo, a za mene je neprocenjiva, baš kao i takvi susreti i poznanstva. Na jednoj od tih konferencija, devojka iz Norveške koja, isto kao i ja, ne može da podigne ruke, imala je “držalice” za sladoled u kornetu i za sladoled na štapiću. Ne, nisu kupljene u nekakvoj specijalizovanoj prodavnici. Napravio ih je od drveta njen otac, a ubrzo po mom povratku u Beograd poštom su i meni stigla iste takve. Ovde ih je moja prijateljica, umetnica, oslikala divnim motivima, tako da, osim toga što su korisne, izgledaju i vrlo atraktivno.

Takođe zbog položaja ruku, ali i činjenice da ne sedim pod pravim uglom, za stolom mi je neophodno više postolje za tanjir da bih mogla da dohvatim hranu svojom rastegljivom viljuškom. Nekoliko godina sam u ove svrhe koristila Veliki narodni kuvar. Visina i širina su bili idealni, ali nikako nije bilo praktično zbog težine knjige, ako, recimo, idem u restoran ili u goste. Jednom prilikom sam se neplanirano našla u restoranu bez mog postolja. Srećom, konobar je savršeno shvatio šta mi treba i ubrzo je doneo nekoliko plastičnih kutija, različitih dimenzija, u koje se odlaže hrana. Izabrala sam onu po veličini najsličniju Velikom narodnom kuvaru. Od tada u kući uvek imamo nekoliko finih, plastičnih kutija po mojoj meri koje služe samo u ove svrhe. Kutija je, naravno, neuporedivo lakša i samim tim mnogo zgodnija kada treba da je ponesem sa sobom. Ponekad je rešenje zaista tu, na dohvat ruke, ali vam nekako, beži, a mnogo lakše ga ugleda neko ko stvari posmatra sa strane. Danas je ipak mnogo lakše pronaći rešenje zahvaljujući Internetu, ali pre petnaestak godina je put bio mnogo duži i komplikovaniji. Ipak, i tada je bilo, a i danas je važno imati nekog ko će umeti, ne samo da sluša, već i da čuje. Pošto kod nas nije bilo (a nema ih ni danas) tastatura koje mogu da koristim, prijateljima iz Amerike sam objasnila zašto ne mogu da koristim “standardnu” tastaturu i miš, oni su se raspitali, a zatim su mi poštom poslali kataloge kompanija koje u svojoj ponudi imaju i drugačije oblike tastature i miša. Izuzetno je teško proceniti i naručiti bilo koji proizvod samo na osnovu slike, ali pokazalo se da je moj izbor ovog puta bio odličan. Takve tastature jesu skuplje, ali ja istu koju sam tada kupila koristim i danas. U pitanju je tastatura koja ima samo sedam tastera i njihovom kombinacijom dobijate sve ono što imate na svakoj drugoj tastaturi. Kuca se lako i brzo, jednom rukom, kako ja jedino i mogu, samim tim mogu da je koriste i osobe koje nemaju jednu ruku, ali je, generalno, izuzetno praktična i za osobe bez invaliditeta zato što je druga ruka potpuno slobodna. Što se miša tiče, prvo sam imala miš koji se stavlja na prst, a onda ga usmeravate ka monitoru i na taj način funkcioniše. Radio je na bateriju za sat, što se pokazalo kao presudno kada je trebalo staviti novu. Sajdžija je samouvereno pokušao da stavi “sličnu” bateriju i miš je pukao. To na kraju nije ispalo loše zato što se sledeći koji sam kupila pokazao još boljim. Imao je kabl i takođe sam ga držala u ruci, ali u kom god položaju meni odgovara. Nije morao da se usmerava. Iako su prestali da ga proizvode, uspela sam da pronađem mini-track ball koji funkcioniše po sličnom principu. Samostalno korišćenje računara mi je otvorilo jedan potpuno novi, dragoceni svet. Dosta koristim i mobilni telefon. Za razliku od osnovne i srednje škole, kao i osnovnih studija, koje sam završila pišući ležeći u sveskama sa spiralom, master studije sam završila hvatajući beleške i kucajući na mobilnom u kom god mi položaju odgovara. Tako radim i prevode, pišem pisma, tekstove, pa i ovaj blog. Posle tekst prebacim na kompjuter, sredim ga i pošaljem gde treba. Na taj način naizmenično odmaram jednu, pa drugu ruku s obzirom da na tastaturi kucam sa levom, a na mobilnom sa palcem desne ruke. Položaj ruku mi se u međuvremenu promenio, neznatno, ali dovoljno da mi bude prepreka za onakav tempo rada na koji sam navikla. Još uvek funkcionišem dobro, ali sam sada u potrazi za glasovnim softverom – vi diktirate, a kompjuter radi. U svetu je već odavno popularan ovakav način rada na računaru, opet ne samo među osobama sa invaliditetom, već i među opštom populacijom. Zaista je zgodno za ljude koji dosta vremena provode kucajući, da mogu da odmore ruke, diktiraju kompjuteru i tako završavaju sve što im treba. Nažalost, takvi softveri postoje samo za nekoliko svetskih jezika. Za srpski jezik glasovni softver nije razvijen u dovoljnoj meri, a nije dovoljno ni promovisan, ali imam uveravanja da se na tome radi i da ćemo uskoro moći i mi da kompjutere koristimo na ovaj način. Sličan princip postoji i za Android i iPhone. Što se tiče fiksnog telefona, mojoj sreći nije bilo kraja kada sam opet pre skoro dve decenije u Americi videla da postoje slušalice u obliku rajfa za bežične telefone. To nisu nikakvi specijalni telefoni, već se prodaju u svakoj radnji, ali imaju i tu mogućnost. Takođe ih reklamiraju kao proizvod koristan za svakoga: zakačite slušalicu za kaiš, stavite “rajf” na glavu i pričate telefonom, dok, na primer, zalivate cveće. U Beogradu ovakav telefon nisam uspela da pronađem. Mnogi su mi govorili: “To ima svaki telefon,” ali niko nije umeo da mi kaže koji konkretno. Često mi kažu “Imaš to svuda” ili “To može svako da ti napravi”, a zapravo niko ne ume da preporuči konkretnu radnju ili osobu koja bi napravila to nešto onako kako meni treba. Zaista zvuči mnogo jednostavnije nego što zapravo jeste. Taj neko zaista treba da se udubi, shvati određenu situaciju i potrudi se da napravi nešto što “iskače” iz već postojećih okvira. Ne znam zašto se kod nas toliko beži od onoga što se ne smatra standardom, počev od garderobe, pa na dalje. U Beogradu godinama ne mogu da pronađem klasične, ženske farmerke za mršave, ali visoke osobe, a izazov je nastao i kada sam krenula u potragu za dugačkim slamčicama. Sve što mogu, uključujući i supu, pijem na slamčicu. Do skoro su mi odgovarale slamčice koje se mogu kupiti skoro u svakoj radnji. Međutim, kao što rekoh, moje stanje se menja, tako da sam u jednom trenutku primetila da su mi slamčice koje su mi još koliko juče odgovarale – kratke, a dužih po radnjama u Beogradu nema. Produžavati slamčice uvlačenjem jedne u drugu ne funkcioniše (zato što ulazi vazduh, pa tečnost ne može da prolazi kako treba), a pre svega je nepraktično. Posle upornog traganja na Internetu pronašla sam firmu koja prodaje opremu za ugostiteljske objekte, i, između ostalog, imaju i slamčice dugačke 70 cm! Naravno, to je čak i za mene predugačko, ali se plastika lako preseče makazama i dobijete dužinu koja vam odgovara. Ni lekova u prahu ili tečnom obliku kod nas skoro da nema (eventualno šumeći vitamini, aspirini i kombinovani prašak). U mnogim zemljama postoje antibiotici i antireumatici u tečnom obliku ili prahu, koji idu samo uz recept, kao i lekovi protiv manjih bolova koji se kupuju u svakoj većoj radnji. Meni je vilica potpuno ukočena i zato ne mogu da gutam pilule, a ima i ljudi koji jednostavno imaju problem da progutaju tabletu, naročito ako je velika. Nemam drugog izbora nego da mi mama mrvi tabletu, iako u svakom uputstvu piše da treba cela da se proguta. Ljudi, ponekad iz najbolje namere, pokušavaju da vas ubede da ćete se na nešto navići. Međutim, neki od nas nemaju tu privilegiju. Isto bi bilo kada biste nekome govorili da će se navići na cipele koje su broj manje. Ne mogu da se naviknem na nešto, ako moj položaj tela ima svoje zahteve. Zato pratim sebe, tragam, pitam, dovijam se, ponekad malo i lutam, i tako već skoro 25 godina. To je jedini način da budem samostalna u granicama mogućeg...

***Izvor: socijalnoukljucivanje.gov.rs***

***Jelena Milošević***

**MASKARA ZA SVE**

Britanski brend naziva Grace Beauty pokrenuo je humanu misiju - kreirati pribor za šminkanje koji će osobama s invaliditetom olakšati uljepšavanje. Za početak su lansirana tri dodatka za nanošenje maskare, a Britanci planiraju proširiti seriju svojih proizvoda u budućnosti. Dodaci za maskaru izrađeni su kako bi osobe s invaliditetom mogle lakše čuvati i nanositi maskaru. Jedan od dodataka nazvan Safe Grip, izrađen od fleksibilne gume, odličan je za bolju kontrolu proizvoda. Drugi dodatak imena Ring Grip izgleda poput prstena i praktičan je za osobe koje se plaše da bi im mogla ispasti maskara. “Gumena traka će se čvrsto povezati s većinom maskara na tržištu, dok je prsten dovoljno veliki i za najdeblje prste”, kažu iz Grace Beauty. Square Grip dodatak stavlja se na obje strane maskare i olakšava otvaranje i držanje proizvoda. Brojni korisnici društvenih mreža pohvalili su ideju brenda Grace Beauty, a što je najvažnije, osobe s invaliditetom već su počele koristiti dodatke za maskaru koji im itekako olakšavaju šminkanje.

“Ovo je nevjerovatno. Zbog artritisa i mog tremora uglavnom sam odustala od većine šminke. Volim ideju Ring Gripa jer, pored toga što sam u stanju da bolje zadržim maskaru, ne plašim se da će mi ispadati”, napisala je jedna korisnica Instagrama. Cijena svih dodataka vrlo je pristupačna, a iznosi osam funti ili otprilike 11 dolara.

***Izvor: klix.ba***

**NAGRADA ZA PRISTUPAČNOST GRADa**

***Nagrada za pristupačnost grada pokrenuta je 2010. radi promicanja pristupačnosti u gradovima za sve veći broj starijeg stanovništva i za osobe s invaliditetom. Svake se godine za nagradu prijavljuje veliki broj kandidata iz zemalja cijele Europske unije.***

**Lyon, Francuska (Pobjednik)**

Prvo mjesto nagrade za pristupačnost grada 2018. osvojio je Lyon u Francuskoj.

Poznat kao „grad svjetala”, Lyon je velika Evropska metropola smještena na raskrižju sjeverne i južne Europe. Grad Lyon odabrao je riješiti pristupačnost kao međusektorski problem i ulagati prije svega u stvaranje uključivog okruženja bez prepreka. Između 2008. i 2020. ulaže se 97 milijuna EUR u pristupačan metro i pristupačne tramvaje. Svi autobusi i većina autobusnih postaja već su pristupačni. Usluga Optibus, namijenjena osobama s invaliditetom, osigurava više od 100 000 putovanja godišnje, a 4 800 putovanja obavlja se s pomoću usluge Optiguide, koja pruža informacije od vrata do vrata i individualne vodiče koji omogućuje ljudima da samostalno putuju javnim prijevozom.

**Upotreba tehnologije za uklanjanje prepreka** Internetska stranica grada ima poseban dio namijenjen osobama s invaliditetom u kojem su prikupljene sve korisne informacije o pristupu i drugim pitanjima. Gradske novine dostupne su na Brailleovu pismu i u audio formatima. Gradska aplikacija ima funkciju koja stanovnicima omogućuje da prijave kvarove na svjetlima ili druge prepreke pristupačnosti. Geolokacija i fotografije omogućuju brzo djelovanje gradskih službi i rješavanje problema. Aplikacija također pomaže korisniku da pronađe parkirna mjesta za osobe s invaliditetom. Aplikacija enform@Lyon uvedena je kako bi se potaknule sportske aktivnosti u dostupnim objektima u gradu. Aplikacija obuhvaća rute kojima mogu ići osobe s tjelesnim oštećenjima. Aplikacija za gradski prijevoz omogućuje putnicima da odaberu najpristupačniju rutu, na primjer pronalaskom kraćih puteva ili onih s rampom za pristup. Aplikacija uključuje funkciju „alarmi za pristupačnost” koja obavještava ljude o kvarovima i popravcima dizala i pokretnih stepenica.

**Kultura i obrazovanje**

Kazalište Théâtre des Célestins organizira taktilne posjete pozornici i susrete s glumcima kako bi se osobama s oštećenjima vida omogućilo da steknu bolji uvid u način rada kazališta. Ima i prostor za invalidska kolica, slušna pomagala i prilagođene cijene ulaznica za posjetitelje s invaliditetom. Lyon u razdoblju od 2016. do 2018. ulaže dodatnih 1 milijun eura za opremanje radnih mjesta kako bi bila prikladna za potrebe zaposlenika s invaliditetom. Općina također promiče zapošljavanje osoba s invaliditetom u široj zajednici dodjeljujući poduzećima koja zapošljavaju osobe s invaliditetom prioritet pri dodjeli ugovora s gradom.

**Ljubljana, Slovenija (Druga nagrada)**

Ljubljana, glavni i najveći grad Slovenije osvojio je drugu nagradu u natjecanju za Nagradu za pristupačnost grada 2018. Područjem se može kretati u električnim vozilima kojih ima šest, a tri od njih pristupačna su za invalidska kolica. Postoji i električni vlak, a do Ljubljanskog dvorca vodi žičara. Svi gradski autobusi su niskopodni s prostorom za korisnike invalidskih kolica, gotovo svi imaju rampe za ukrcaj i zvučne i vizualne objave u autobusu. Putovanje je besplatno za stanovnike s invaliditetom i za osobe koje skrbe o njima. Sustav jedinstvenih identifikacijskih kartica znači da se pomoć po potrebi može brzo pružiti tijekom dana.

Uz brojne nove pješačke mostove preko rijeke, Mesarski most osigurava pristup invalidskim kolicima na brodove. Gradski javni nužnici besplatni su i za sada je dostupno njih deset od ukupno 19. Uvedena su i „pametna” rješenja kako bi kulturni život grada postao pristupačniji. To uključuje znakovni jezik u kazalištima, taktilne izložbe i karte (na primjer u dvorcu), prilagođene video snimke, višeosjetilne vodiče i jednostavne informacije. Zahvaljujući mogućnostima zapošljavanja i prilagođenom socijalnom smještaju te pristupačnom javnom prijevozu, Ljubljana je privlačan grad za rad i život osobama s invaliditetom.

**Pristupačnost - glavni pokazatelj kvalitete života**

Gradonačelnik Ljubljane promiče važnost pristupačnosti kao glavnog pokazatelja kvalitete života u gradu i zahtijeva od gradskih službi da prednost daju problemima pristupačnosti i zaštiti najranjivijih skupina u društvu. Glavni prioritet u sljedećim koracima jeste i obuka osoblja u pogledu podizanja razine svijesti o invaliditetu.

**Luksemburg, Luksemburg (Treća nagrada)**

Grad Luxembourg, sa 116 328 stanovnika, osvojio je treće mjesto u natjecanju za Nagradu za pristupačnost grada 2018. Općina se obvezala poboljšati pristupačnost za osobe s invaliditetom i starije osobe, te radi na provedbi plana koji se temelji na Konvenciji Ujedinjenih naroda o pravima osoba s invaliditetom. Primjeri poboljšanja koji su korisni svima obuhvaćaju zvučne signale na svim raskrižjima ulica, niskopodne autobuse opremljene rampama i zvučnim i vizualnim obavijestima na svim autobusima. Kao dodatak javnom prijevozu postoje mini busevi koji dolaze po ljude kod kuće i nude povoljne cijene za osobe u invalidskim kolicima. Svi sastanci gradskog Vijeća prevode se na znakovni jezik, a pružaju se i svi drugi oblici potrebne pomoći.

**Prilike za zapošljavanje**

Općina je snažno posvećena osiguravanju radnih mjesta za osobe s invaliditetom.

Za sada 5,75 % zaposlenika Općine čine osobe s invaliditetom, uključujući one s teškoćama u učenju i radnike koji su postali osobe s invaliditetom tijekom radnog vijeka. Prvi je projekt internetska stranica razvijena kako bi ispunila standarde web dizajna koji odgovaraju potrebama, tako da bude pristupačna slijepim osobama koje se služe čitačima ekrana. Druga nova inicijativa je uvođenje obavijesti iBeacons na autobusnim postajama koje korisnicima gradske aplikacije pružaju informacije o dolascima autobusa na postaju. Ovo je osobito korisno osobama s oštećenjima vida, ali s vremenom će se proširiti kako bi koristilo turistima i drugim korisnicima javnog prijevoza.

***„Mislim da je sjajno što možemo posjetiti kazališne pozornice. To nam daje uvid u detalje predstave. Stvarno smo kao VIP osobe.” Lise***

***„Za građane s invaliditetom, a osobito za osobe s oštećenjima sluha, život u Ljubljani lakši je i svake godine sve pristupačniji zahvaljujući vizualnim elektroničkim medijima i javnim obavijestima. Drago nam je što naša općina vrlo dobro brine o osobama s invaliditetom.” Nikolaj Vogel - Gradska udruga gluhih osoba Ljubljana***

***„Inicijativa za bolju pristupačnost pruža nam nadu da će Ljubljana postati još pristupačnija.” Sandi - Gradska udruga gluhih osoba Ljubljana***

***„Autobusna usluga u općini Luxembourg poboljšala se, a i većina putnika spremna je pomoći. Neke trgovine imaju rampu, dok druge pomažu kupcima da uđu u trgovinu. Gradilišta su uglavnom osigurana. U slučaju problema, uvijek se možemo obratiti Općini. Općenito se ulažu stalni napori.” Joëlle Oesch - članica participativnog odbora***

***„Zanimljiva činjenica o pristupačnosti u našem gradu je bluetooth beacon tehnologija koja osobama s oštećenjima vida pomaže da pronađu autobusnu postaju i da budu obaviješteni o sljedećoj postaji upotrebom mobilne aplikacije.” Josianne Rommes - članica participativnog odbora***

**BRAJEVE LEGO KOCKE**

Lego je kreirao verziju kockica sa Brajevim slovima i brojkama kako bi slijepa i slabovida djeca mogla da uče kroz igru. Ove kocke kompatibilne su sa uobičajenom Lego kolekcijom, a na njima su ujedno i standardna slova, brojke i simboli, što znači da djeca mogu da ih koriste zajedno sa svojim učiteljima, prijateljima i porodicom.

Ukupno je 250 kockica koje pokrivaju cijeli alfabet, brojeve od nula do deset i određene matematičke simbole.

“Slijepa i slabovida djeca imaju istu želju da istražuju svijet i da se socijalizuju kroz igru, ali se često suočavaju sa izolacijom kao posljedicom isključivanja iz različitih aktivnosti” – izjavio je John Goodwin, izvršni direktor Lego kompanije. “Ovaj projekat nudi razigran i inkluzivan pristup učenju Brajevog pisma. Nadam se da će djeca, njihovi roditelji, staratelji, učitelji i stručnjaci širom svijeta biti uzbuđeni onoliko koliko smo i mi. Jedva čekamo da pozitivan uticaj postane primjetan. Ideju je kompaniji Lego predložila Danska asocijacija slijepih prije osam godina, a nekoliko godina kasnije i Fondacija za slijepe iz Ciriha. Lego sarađuje sa asocijacijama slijepih iz Danske, Brazila, Velike Britanije i Norveške, koje testiraju prve setove kockica. Kocke su trenutno dostupne na danskom, norveškom, engleskom i portugalskom alfabetu.

Francuski, španski i njemački biće testirani tokom godine. Finalna kolekcija Brajevih Lego kockica zvanično će biti puštena 2020. godine i bit će besplatno distribuirana u odabrane institucije.

***Izvor: portaloinvalidnosti.net***

**iz aktivnosti**

**„Jednakost bez granica“**

U Gimnaziji “Meša Selimović” i Rudarskoj školi Tuzla sredinom maja održane su radionice u okviru projekta „Jednakost bez granica“ kojeg realizuje Informativni centar za osobe sa invaliditetom “Lotos” Tuzla a finansiran je od strane Fondacije tuzlanske zajednice. Na radionicama su se učenici upoznali sa pojmovima samostalnog života, pravima i mogućnostima osoba sa invaliditetom a također i ispravnom terminologijom kada je riječ o osobama s invaliditetom koja bi trebala da se koristi u obrazovnom sistemu i svakodnevnom životu. Mladi s invaliditetom su i ovim radionicama napravili još jedan važan korak ka kreiranju inkluzivnog društva jednakih mogućnosti za sve.

**„Jačanje kapaciteta za samostalan život osoba sa invaliditetom u BiH“ sesijE iskustvene podrške**

U okviru projekta „Jačanje kapaciteta za samostalan život osoba sa invaliditetom u BiH“ kojeg Informativni centar za osobe sa invaliditetom „Lotos“ provodi u partnerstvu sa Centrom za samostalan život STIL iz Stockholma a u okviru programa MyRight BiH, održane su sesije iskustvene podrške za mlade osobe sa invaliditetom, kao i za njihove roditelje. Sesijama su prisustvovali mladi s invaliditetom koji su već prošli program u okviru projekta, kao i učesnici novog ciklusa koji su međusobno razmjenjivali iskustva i diskutovali o izazovima, preprekama i problemima s kojima se suočavaju u životu.

**Evropski dan samostalnog života**

Informativni centar za osobe sa invaliditetom „Lotos“ Tuzla organizovao je obilježavanje Evropskog dana samostalnog života u Tuzli, 06.05.2019. godine. Cilj organizacije ovog događaja je simbolično obilježavanje i promovisanje ideje samostalnog života, kako bi što više građana bilo upoznato sa ideologijom i pojmom samostalnog života kao spone između sistema: arhitektonske nepristupačnosti, nedovoljne obrazovanosti osoba sa invaliditetom, nemogućnosti zapošljavanja i ostvarivanja radnog odnosa, koji direktno utiču na kršenje ljudskih prava i dostojanstva čovjeka u ostvarivanju samostalnosti, kao i života izvan porodičnog okruženja. Evropski dan samostalnog života obilježava se 5. maja i predstavlja godišnji događaj koji služi podizanju svijesti o pravu na samostalan život i značaju samostalnog života za osobe sa invaliditetom. Samostalni život je moguć kroz kombinaciju različitih faktora okruženja i individualnih faktora koji omogućuju osobama sa invaliditetom da imaju kontrolu nad svojim životima. To uključuje mogućnost da prave sopstvene izbore i odlučuju o tome gdje, s kim i kako će da žive. Usluge za osobe sa invaliditetom moraju da budu na raspolaganju, pristupačne svima i pružane na temelju jednakih mogućnosti, uz njihov slobodan i informisani pristanak i da omogućuju osobama sa invaliditetom fleksibilnost i samostalnost u svakodnevnom životu.

**“Nasilje nad ženama sa invaliditetom - društveno nevidljiv problem”.**

Udruženje “H.O. Lotosice” organizovalo je radionicu sredinom aprila 2019. godine, u okviru projekta kojeg finansira Ministarstvo za ljudska prava i izbjeglice pod nazivom “Nasilje nad ženama sa invaliditetom - društveno nevidljiv problem”. Radionicu su vodile predstavnice organizacije “Vive Žene”. Razgovaralo se o problemu nasilja nad ženama, vrstama nasilja, prepoznavanju i načinima zaštite od nasilja.

**“Kvalitetno inkluzivno obrazovanje sada”**

U aprilu je u Sarajevu, u okviru projekta “Kvalitetno inkluzivno obrazovanje sada” održana radionica koju su organizovali MyRight - Empowers people with disabilities u BiH i Društvo ujedinjenih građanskih akcija „DUGA“ za predstavnike kantonalnih i entitetskih ministarstava obrazovanja. Radionica je bila posvećena implementaciji kvalitetnog inkluzivnog obrazovanja u skladu sa Opštim komentarom na član 24 Konvencije o pravima osoba s invaliditetom. Cilj radionice je bio unapređenje znanja donosilaca odluka u ministarstvima obrazovanja/prosvjete o implementaciji obaveza obrazovnih vlasti a koje je neophodno ispuniti kako bi djeca/mladi/osobe s invaliditetom u potpunosti mogli da razviju svoje potencijale u inkluzivnom obrazovanju. Projekat “Kvalitetno inkluzivno obrazovanje sada” je finansiran od strane Austrian Development Agency i Light for the world.

**Procesom analize napretka u primjeni Pekinške deklaracije i Platforme za djelovanje (Peking +25)**

Agencija za ravnopravnost spolova Bosne i Hercegovine u saradnji sa Gender centrom Vlade Republike Srpske i Gender centrom Federacije Bosne i Hercegovine, uz tehničku podršku UN Women kancelarije u Bosni i Hercegovini održala je 12. aprila u Brčkom konsultativni sastanak povodom izrade Izvještaja o napretku u primjeni Pekinške deklaracije i Platforme za djelovanje u okviru procesa Peking +25. Ovaj sastanak je bio jedan od četiri konsultativna sastanka koji su se održali u Bosni i Hercegovini: u Sarajevu, Banja Luci, Mostaru i Brčkom a koji su za cilj imali da upoznaju organizacije civilnog društva sa procesom analize napretka u primjeni Pekinške deklaracije i Platforme za djelovanje (Peking +25), definišu ključne prioritete za izradu Izvještaja, kao i da definišu prilike, izazove i preporuke za provedbu ovih strateških dokumenata u postizanju napretka u ravnopravnosti spolova i osnaživanju žena.

**KONFERENCIJA “UČINITI DRUŠTVENI RAZVOJ INKLUZIVNIM” STOCKHOLM, ŠVEDSKA, 23. MAJ**

U Švedskoj u Stockholmu 23.05.2019. godine je održana konferencija na temu: “Učiniti društveni razvoj inkluzivnim”. Konferencija je održana sa ciljem predstavljanja partnerskih organizacija MyRight BiH iz Evrope, Azije i Latinske Amerike. Konferenciji su prisustvovali i predstavnici Informativnog centra za osobe s invaliditetom “Lotos” Tuzla u sklopu projekta “Jačanje kapaciteta za samostalan život osoba sa invaliditetom u Bosni i Hercegovini” kojeg I.C. „Lotos“ provodi u partnerstvu sa Centrom za samostalan život iz Stockholma STIL a u okviru programa MyRight BiH.

**NAJSRETNIJI SAM NA SVIJETU**

***Luki Bučeviću se ispunio najveći san. Jedan od najvećih navijača Hajduka, devetnaestogodišnjak sa Downovim sindromom, konačno je i službeno postao dio Hajduka kao punopravni radnik kluba iz Splita.***

“Sreću na njegovom licu zbog prvog radnog dana u svom najdražem klubu teško je opisati. Svi su Luku srdačno dočekali, a on je još srdačnije pozdravljao sve koje je sreo na putu, od radnika, trenera, pa do djece u Otvorenoj školi koja su ga dočekala u počasnom špaliru” naveli su iz Hajduka. Upravo u Otvorenoj školi Luka će provoditi najveći dio svog radnog vremena, a po želji i potrebi pomagat će u Fan šopu.

“Luka će biti na usluzi treneru i igračima za sve što treba, pokušat ćemo ga uključiti u što više aktivnosti, a kao što možete vidjeti, za početak mu sjajno ide. Već se sprijateljio s djecom koja su ga odmah prihvatila. Drago mi je i zbog njih jer već od malih nogu moraju učiti kako postoje djeca i ljudi s invaliditetom i da su oni sastavni dio našeg društva, ravnopravni sa svima nama” naglasio je voditelj Hajdukove Otvorene škole Ante Rađa. Presretan je bio i Lukin otac Davor Bučević koji je otpratio svog sina na prvi radni zadatak. “O Lukinom oduševljenju ne trebam ni govoriti, njemu je Hajduk sve, o Hajduku priča po cijele dane, otkad je čuo da će početi raditi ovdje njegovo ushićenje ne prestaje. Danas je tri sata ranije obukao Hajdukovu opremu i jedva je čekao da krenemo” kazao je Lukin otac. Luka nije bio od velikih riječi, prionuo je odmah poslu, samo je u prolazu dobacio:

“Super mi je, ja sam najsretniji čovjek na svijetu.”

**ŠARENA STRANA**

**VOŽNJA AUTOBUSOM**

Uđe dječak u autobus i pita ga vozač:

-“Koliko imaš godina?”

-“Sedam”

-“Kada bude došao kondukter, reci da imaš šest.”

-“Zašto?”

-“Pustiće te besplatno!”

Dolazi kondukter i pita ga:

-“Koliko imaš godina?”

-“Šest!”

-“A kad puniš sedam?”

-“Čim izađem iz autobusa.”

Razmišlja čovjek naglas.

“Kažu kada ne možeš nekog da pobijediš ti mu se pridruži. I šta sad da radim, da letim s komarcem po kući?”

**STAROMODAN OTAC**

Rekao sam kćeri da mi doda novine.

A ona meni da sam staromodan i da uzmem njen mobitel.

Tako sam ja uzeo njen mobitel i pogodio muhu na zidu.

Sad se ljuti na mene.

**DOSLJEDNOST**

Žena daje podatke na šalteru.

-”Koliko imate godina?”

-”29.”

-”Ali, to ste mi rekli i prije tri godine.”

-”Pa nisam ja od onih koji danas pričaju jedno a sutra drugo!”

**ZLATNA ŽEPČANKA U RONJENJU NA DAH NA NATJECANJU OSOBA S INVALIDITETOM**

„Želim ostati u Bosni i Hercegovini iz inata kako bih napravila promjenu za sve buduće Ljilje koje dolaze“, kazala je na početku razgovora za Pogled.ba Ljiljana Slišković, žena koja je dokaz da se trud i upornost zaista isplate. Prije nekoliko dana Ljiljana je postala međunarodna prvakinja u ronjenu na dah za osobe s invaliditetom u organizaciji IAHD Adriatic održanog u Sloveniji. Naime, Ljiljana se okitila zlatnom medaljom u n 14 natjecatelja s najvećim stupnjem invaliditeta paraplegičara i kvadriplegičara i donijela još jednu medalju u rodno Žepče.

„Ronjenje je moja velika ljubav. Počela sam roniti na poticaj prijatelja iz Hrvatske koji je također u invalidskim kolicima i kada sam vidjela kako on roni to mi je bilo nešto fascinantno i rodila se želja za ronjenjem. Ali, nisam imala ni priliku, ni uvjete jer jednostavno nisam imala gdje jer u Žepču ne postoje zatvoreni bazeni, a ni instruktori“, kazala je. Ljiljana na treninge mora putovati u susjednu Sloveniju ili Srbiju jer u Bosni i Hercegovini nema uvjete za treniranje. „Želja mi je dovesti ronjenje u Žepče i omogućiti svim mojim prijateljima to iskustvo. Želim postati instruktorica jer tko može bolje objasniti osobama s invaliditetom ronjenje nego sama takva osoba“, istaknula je. Ljiljana je druga žena na svijetu s invaliditetom koja je u Sloveniji ronila ispod leda. Ujedno, ona je predsjednica nadzornog odbora „Udruženja paraplegičara i oboljelih od dječje paralize Zenica“, delegatkinja u „Savezu paraplegičara“, članica „Streljačkog kluba osoba sa invaliditetom Maglaj“ te članica „Sportskog saveza Maglaj“. Ova svestrana žena ne dopušta da je njezin invaliditet sputava ni u kojem pogledu, nego nastoji motivirati i druge osobe s invaliditetom da se uključe u sve sfere društva. „Cilj mi je da kroz sve svoje aktivnosti i različite načine, neovisno kroz medije ili članstva u udrugama, potaknem druge osobe s invaliditetom da dobiju motivaciju i želju da ostvare nešto neovisno o invaliditetu“, naglasila je.

Ljiljana priznaje kako put do današnjeg samopouzdanja i svijesti nije bio lagan te da je imala puno problema nakon što je nastradala u prometnoj nesreći. Naglašava kako je stanje za osobe s invaliditetom u Bosni i Hercegovini daleko od savršenog, ali se primijeti pomak u odnosu na ranije godine. „Proces emancipacije osoba s invaliditetom u društvu ide sporo, ide teško, ali ne gubim nadu. Osoba sam s invaliditetom od 1996. godine, tada biti osoba sa invaliditetom u našem društvu bilo je nešto strašno. Sjećam se svojih početaka, nakon što sam nastradala gdje su čudni pogledi i komentari bili sasvim normalna stvar“, priznala je Ljiljana. U državi gdje su institucije neprilagođene za osobe s invaliditetom, a parkiranje na pločnicima koje im onemogućava kretanje svakodnevica teško je zadržati pozitivan stav i vjerovati u promjene, ali Ljiljana ne gubi nadu. Ona čvrsto vjeruje da osobe s invaliditetom mogu i zaslužuju biti ravnopravni članovi društva, kao što je to slučaj sa zemljama u inozemstvu. Trenutno, samo jedna stvar sprječava ovu ženu od potpune neovisnosti, a to su nova invalidska kolica. Ljiljana sama putuje i vozi, ali i dalje ovisi o pomoći drugih ljudi koji joj moraju izvaditi kolica iz prtljažnika. Njezina najveća želja su nova invalidska kolica koja bi mogla sama sklopiti i ne bi morala ovisiti o pomoći drugih, ali ona koštaju 10 000 KM, iznos koji si Ljiljana ne može priuštiti. Ali, ona ne skida osmjeh s lica i nada se boljem sutra. Kaže, nastavit će donositi zlatna odličja državi koja ne prepoznaje njezine probleme u istrošenim kolicima kao i do sada, nadajući se kako će svojim primjerom olakšati drugim osobama s invaliditetom i napraviti promjenu za one koji tek dolaze.

***Preuzeto: Jelena Pervan/Pogled.ba***

**Korisne informacije**

***Udruženje paraplegičara i oboljelih od dječije paralize Zenica,***

***1. zeničke brigade 13 B 72000 Zenica***

***E-mail adresa: udruzenje\_pdp@bih.net.ba***

***Ljilja Slišković***

***Kontakt telefon: 061 225 690***

***E-mail adresa: ljiljas51@gmail.com***